
BIROULUI PERMANENT

AL CAMEREI DEPUTAŢILOR

Vă înaintăm, alăturat, Raportul Comun asupra propunerii legislative pentru modificarea şi completarea art.21 din Legea nr.215/2001, republicată, cu modificările şi completările ulterioare, trimisă Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi pentru dezbatere în fond cu adresa nr. Pl.x 131 din 11 aprilie 2011, înregistrată sub nr. 26/149 din 14 aprilie 2011, respectiv sub nr. 31/304 din 12 aprilie 2011.


În raport de obiectul şi conţinutul său, propunerea legislativă face parte din categoria legilor organice.

   PREŞEDINTE                                                          PREŞEDINTE

        Daniel BUDA                                                           Sulfina BARBU

RAPORT COMUN
asupra propunerii legislative pentru modificarea şi completarea art.21 din Legea nr.215/2001, republicată, cu modificările şi completările ulterioare

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au fost sesizate, spre dezbatere, în fond, în procedură obişnuită, cu propunerea legislativă pentru modificarea şi completarea art.21 din Legea nr.215/2001, republicată, cu modificările şi completările ulterioare, trimisă cu adresa nr.Pl.x 131 din 11 aprilie 2011 şi înregistrată cu nr. 26/149 din 14 aprilie 2011, respectiv sub nr. 31/304 din 12 aprilie 2011.
Conform dispoziţiilor art.75 din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, prima Cameră sesizată este Camera Deputaţilor. 

Consiliul Legislativ a avizat favorabil, cu observaţii şi propuneri,  iniţiativa legislativă, conform avizului nr.407 din 5 aprilie 2011.

Propunerea legislativă are ca obiect de reglementare modificarea şi completarea art.21 alin.(3) din Legea administraţiei publice locale nr.215/2001, republicată, cu modificările şi completările  ulterioare, în sensul interzicerii contractării serviciilor juridice ale unui avocat sau societăţi de avocatură pentru a reprezenta „interesele unităţii administrativ-teritoriale, respectiv ale autorităţilor şi instituţiilor, societăţilor comerciale/regii autonome, înfiinţate sau aflate în subordinea autorităţilor administraţiei publice locale în justiţie”, din cauza cheltuielilor considerabile efectuate, care au depăşit, în anumite cazuri, cuantumul celor efectuate cu structurile juridice care funcţionează în aparatul propriu.
În conformitate cu prevederile art. 61 şi art.63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au examinat propunerea legislativă sus menţionată, în şedinţe separate. Membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă sus menţionată, în şedinţa din 27 aprilie 2011. 

Membrii Comisiei juridice, de disciplină şi imunităţi au examinat propunerea legislativă, de asemenea,  în şedinţa din 27 aprilie 2011.


Din numărul total de 30 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 30 deputaţi. Din numărul total de 22 de membri ai Comisiei juridice, de disciplină şi imunităţi au participat la dezbateri 12 deputaţi.


La dezbateri au participat, în calitate de invitaţi, conform prevederilor art.54 şi 55 din Regulamentul Camerei Deputaţilor, republicat, domnul Mironescu Laurenţiu, secretar general al Ministerului Administraţiei şi Internelor  şi doamna Irina Alexe – şef al Departamentului pentru Relaţia cu Parlamentul din cadrul Ministerului Administraţiei şi Internelor.



Cu ocazia dezbaterilor s-a constatat că litigiile legate de unitatea administrativ-teritorială, de autorităţile deliberative şi executive ale acesteia, precum şi litigiile instituţiilor, societăţilor comerciale sau regiilor autonome de interes local sau judeţean constituie atribuţii de serviciu ale secretarului unităţii administrativ-teritoriale sau ale angajaţilor din compartimentele juridice ale consiliului local, consiliului judeţean ori ale consilierilor juridici din compartimentele de specialitate ale instituţiilor, societăţilor comerciale sau regiilor autonome de interes local sau judeţean, de vreme ce aceste persoane au statutul de angajat ai acestor entităţi şi sunt împuternicite să îl reprezinte. Pe de altă parte, norma nici nu ar mai fi necesară în raport cu textul propus la art. I pentru alin. (3) al art. 21, conform căruia persoanele împuternicite din cadrul entităţilor respective reprezintă interesele unităţii administrativ-teritoriale, precum şi ale autorităţilor administraţiei publice locale sau judeţene ori ale instituţiilor, societăţilor comerciale sau regiilor autonome de interes local sau judeţean.                                                                                                                                     

În urma examinării iniţiativei legislative şi a opiniilor exprimate de către membrii celor două Comisii, s-a hotărât, cu unanimitate de voturi, să se supună plenului Camerei Deputaţilor, respingerea  propunerii legislative pentru modificarea şi completarea art.21 din Legea nr.215/2001, republicată, cu modificările şi completările ulterioare.

În raport de obiectul şi conţinutul său, propunerea legislativă  face parte din categoria legilor organice.

           PREŞEDINTE,    


PREŞEDINTE,    
                          Sulfina BARBU
                                  Daniel BUDA              
        



       SECRETAR,                                       SECRETAR, 
                         Gheorghe CIOCAN                     Gabriel ANDRONACHE

Consilier parlamentar,                                                                                         Consilier parlamentar,

Sofia Chelaru                                                                                                           Paul Şerban

